# Bill Murray

### Izvor: Wikipedija

Bill Murray
Rodno ime | William James Murray
Rođenje | 21. rujna 1950. Wilmette, SAD
Supruga(e) | Margaret Kelly (1980.- 1994.), Jennifer Butler (1997. - danas)
Oscari
Nominacija: Oscar za najboljeg glavnog glumca 2003. Izgubljeni u prijevodu
Nagrade Emmy
Najbolji scenarist u humorističnoj seriji 1977. Saturday Night Live
Zlatni globusi
Pobjednik: Zlatni globus za najboljeg glumca - komedija ili mjuzikl 2003. Izgubljeni u prijevodu Nominacija: Zlatni globus za najboljeg sporednog glumca
1998. Tajkun iz Rushmorea
Zlatni globus za najboljeg glumca - komedija ili mjuzikl
1984. Istjerivači duhova
nagrade BAFTA
Najbolji glavni glumac 2003. Izgubljeni u prijevodu
Portal: Film

William James "Bill" Murray (Wilmette, Illinois, 21. rujna 1950. -) američki filmski glumac i komičarska ikona irskog podrijetla. Murray je poznat po svojem nadarenom humoru i specifičnoj karizmi, koja ima razmjer od šarmantnih cinika u komedijama do rezigniranih outsidera u dramama. Među njegovim slavnijim filmovima su i "Istjerivači duhova", "Beskrajni dan" i "Izgubljeni u prijevodu".

## [uredi] Mlade godine

Murray se rodio u Illinoisu kao 5. od ukupno devetero djece Edwarda Murrayja (1921. - 1967.), prodavača drveta, i Lucille Collins (1921. - 1988.)[1], koji su odrasli uz strogi katolički odgoj [2]. Odrastao je sa sedmero braće i jednom sestrom, Nancy, koja je kasnije postala časna sestra. Kao dijete često se je borio za naklonost roditelja; jednom kada je oponašao Jamesa Cagneyja pao je na pod i ozljedio se, ali mu je ipak bilo drago jer je uspio nasmijati oca. Njegov otac je umro mlad, dok je Bill bio star samo 17 godina. Trojica njegove braće, John Murray, Joel Murray i Brian-Doyle Murray su također postali glumci. Završio je Loyola akademiju te se upisao u Regis University gdje je studirao medicinu ali je odustao kada je sa 20 godina uhićen zbog posjedovanja marihuane na aerodromu O'Hare, koju je prodavao kako bi financirao svoj studij[3].

## [uredi] Karijera

### [uredi] 1970te

Na poziv brata Briana-Doylea, Bill je upao u The Second City Chicago, improvizacijsku komičarsku grupu, a u to vrijeme je i honorarno je radio na golf igralištu kao nositelj palica, u Pizzeriji "Little Caesar's" u Chicagu a povremeno je uzimao i teške fizičke poslove, kao što je betoniranje. 1973. je nakratko radio na radio stanici National Lampoon. Slavu je stekao kultnim humorističnim TV showom "Saturday Night Live" u kojem je zamijenio komičara Chevyja Chasea; iako je isprva bio poprilično nervozan, kasnije se opustio, a kada su Dan Aykroyd i John Belushi napustili emisiju 1979. on je postao najpopularniji član u grupi, a često je i sudjelovao kao scenarist. Ubrzo je razvio karijeru kao glumac na filmu; nakon male uloge u humornoj drami "Sljedeča postaja, Greenwich Village" iz 1976. usljedila je glavna uloga u hit komediji "Ludosti u kampu" iz 1979. u kojoj je scenarist/glumac Harold Ramis postao njegov dugogdišnji prijatelj.

### [uredi] 1980te

Ramis je kasnije surađivao s njim na još mnogo filmova; i njihovi kasniji radovi, kao što su "Golf klub" i "Narednik će poludjeti", postali su hitovi, ali nisu bili osobito hvaljeni od kritike. 1982., nakon što je postao otac, Murray je dobio sporednu ulogu prijatelja Dustina Hoffmana u hvaljenoj komediji "Tootsie" koja je osvojila Zlatni globus za najbolji film u kategoriji komedije ili mjuzikla te je nominirana za 10 Oscara. Ipak, Murray je sam zatražio da se njegovo ime ne upotrijebi u promidžbi filma kako ga publika ne bi zamijenila za vulgarnu komediju; s tim je zaželio snimiti ambicioznije filmove u kojima bi mogao rasti kao glumac.

Poznato je da je pristao snimiti komediju "'Istjerivači duhova'", svoj največi komercijalni uspjeh, samo uz uvjet da prije snimi dramu "'Na oštrici britve'" 1984[4], remake istoimenog filma iz 1940-ih za koji je i napisao scenarij prema knjizi W. Somerset Maughama. Kada je prvi film postao velik uspjeh, a drugi, koji mu je bio osobniji, je propao i kod kritike i kod publike, Murray se je razočarao i četiri godine izbivao iz svijeta filma (izuzev male uloge u komediji "Mala trgovina užasa") i učio francuski jezik na Sorboni. Vratio se 1988. filmom "Božićni duhovi", a godinu dana kasnije Ramis ga je nagovorio da snimi nastavak, "Istjerivači duhova 2"; iako je i taj film bio veliki hit, Murray je odbio ikada jednom snimiti treći dio.

### [uredi] 1990te

1990. je glumio u komediji "Brza promjena", koju je ujedno i režirao. Prema vlastitim izjavama, redateljski posao je bio toliko kompliciran da je odlučio više nikada ne režirati. Nakon hita "Što ćemo s Bobom?" iz 1991. Harold Ramis je još jednom uspio privući Murrayjevu pažnju scenarijem za film "'Beskrajni dan'". Bilo je to teško razdoblje za Murrayja koji se je upravo nalazio u razvodu od svoje supruge te je stoga bio često razdražljiv. Ipak, prihvatio je glumiti u filmu, a kasnije je izjavio da je scenarij za "Beskrajni dan" bio najbolji koji je ikada dobio. Na setu snimanja tog filma Murray se nije osobito slagao sa Ramisom; on je htio da film više bude filozofska drama, dok je Ramis inzistirao da prvo bude komedija a tek onda blaga drama. Nakon tog filma Murray je prekinuo kontakt sa Ramisom i više nikada nije snimio nijedan film s njim[5][6], ali je ipak u intervjuu za Larryja Kinga izjavio da je "Beskrajni dan" najbolji film koji je do tada snimio. Za tu je romantičnu komediju, koja je s vremenom postala mali klasik, nominiran kao najbolji glumac za nagradu Saturn. Nakon hvaljene drame "Ed Wood", usljedile su komercijalno neuspješne komedije koje su poljulale njegov status zvijezde. Ipak, komedija "Kralj svih glavonja" iz 1996., iako komercijalni neuspjeh, danas ima mali krug obožavatelja.

Murray u 90-ima

1998. je dobio ponudu za nezavisni film "Tajkun iz Rushmorea" Wesa Andersona koju je s oduševljenjem prihvatio. Toliko je bio oduševljen scenarijem da je izjavio da bi nastupio u filmu i besplatno[7]. Pošto je Andersonu za neke scene ponestalo novca, Murray mu je pomogao s financiranjem. Za tu je ulogu primio hrpu pohvala kritičara te osvojio gomilu nagrada; među ostalim je osvojio American Comedy Award, New York Film Critics Circle Award, Los Angeles Film Critics Association Award te nominaciju za Zlatni globus za najbolju sporednu ulogu. Taj je film označio njegovu renesansu te okretanje ozbiljnijim ulogama.

Nakon toga je nastupio u drami "Kolijevka će se njihati" iz 1999. koju je režirao Tim Robbins, a koja je nominirana za nagradu Zlatna palma u Cannesu. Također je igrao malu ulogu u drami "Hamlet".

### [uredi] 2000te

Sa Andersonom je snimio i hvaljenu tragikomediju "Obitelj čudaka" 2001., no vrhunac će doživjeti sa nezavisnim filmom "'Izgubljeni u prijevodu'" za koji je osvojio najviše nagrada u karijeri i priznanje kritičara; osvojio je Zlatni globus, nagradu BAFTA te je nominiran za Oscara. Poznati kritičari Roger Ebert i James Berardinelli oboje su dali filmu "Izgubljeni u prijevodu" 4 od 4 zvijezde, proglasivši ga remek-djelom, a Ebert ga je čak stavio na 2. mjesto svojih najdražih filmova 2003. godine[8]. I sam Murray je izjavio da mu je "Izgubljeni u prijevodu" najdraži film kojeg je ikada snimio. Mali se skandal ipak dogodio na dodjeli Oscara 2004. - kada je kip za najboljeg glumca osvojio Sean Penn za dramu "Mistična rijeka", Murray je odbio pljeskati jer je bio razočaran što on nije dobio tu nagradu[9]. Usljedilo je naporno višemjesečno snimanje filma "Panika pod morem" 2004. u Italiji koje ga je, usprkos tome što je izjavio da je ponosan rezultatom, iscrpilo: za prijatelja Jima Jarmuscha je još snimio "Slomljeno cvijeće" i posudio glas za dva filma po stripu Garfield da bi potom 2005. objavio da uzima "odmor od karijere"[10].

2007. Murray se, nakon 2 godine izbivanja sa velikih ekrana, vratio sa stanke i prihvatio ulogu gradonačelnika u fantastičnom filmu "Grad žara" ("City of Ember"), ekranizacije popularne istoimene knjige za mlade, koji će igrati u kinima 2008.[11]

## [uredi] Privatni život

"Znam kako je biti taj glas stranca koji zove. Događa se u svijetu glume i na poslu. Oni koji stalno žive zajedno i mogu si garantirati da će se vidjeti svake večeri ili svakog vikenda vjerojatno ne znaju o čemu govorim. Postoji i ta tema koja se rijetko kada dovodi u diskusiju - samoća. To je veliki tabu, zar ne? Nitko ne želi priznati da je usamljen, i o tome se rijetko kada raspravlja unutar obitelji ili sa prijateljima. Ali ja sam se osjećao usamljenim puno puta u životu." - Bill Murray

[12]

Iako se na snimanjima nekih svojih filmova znao posvađati s članovima ekipe (2000. je, dok je snimao film "Charliejevi anđeli", navodno ušao u veliki konflikt sa glumicom Lucy Liu koja nije voljela njegovo improviziranje, tako da je izjavio da nikada više neće snimiti jedan film sa njom), Murray je ipak znan kao tiha, povučena osoba. Ženio se dva puta; prvi put za Margaret Kelly 1980., sa kojom ima dvoje djece, te od koje se rastao 1994. Drugi put za Jennifer Butler, dizajnerice kostima koju je upoznao u kada je radila u njegovim filmovima "Božićni duhovi" i "Beskrajni dan", od 1997., te sa kojom ima četvero djece. Butler je 15 godina mlađa od Murrayja te je još uvijek s njim u braku.

Trenutačno živi u predgrađu New Yorka, Rockland County, ali ima i kuće u Los Angelesu i Chicagu.

### [uredi] Uhićenje u Stockholmu

22. kolovoza 2007. Murray je priveden u policijsku stanicu kada ga je policajac zaustavio Stureplanu u Stockholmu, glavnom gradu Švedske jer se sumnjalo da je pijan vozio vozilo za golf u 3 sata ujutro. Pošto su vozila za golf spora i mogu voziti samo negdje oko 30 kilometara na sat, neki su Murrayjevi obožavatelji sa humorom gledali na cijelu situaciju. On je u to vrijeme sudjelovao na lokalnom natjecanju golfa te je posudio vozilo kako bi skoknuo u obližnji lokal, a policajac ga je primjetio kako se vozi po cesti i vraćao se u hotel u neobičnom vozilu, no pošto je odbio da mu se provjeri dah i utvrdi da li je zbilja previše popio, priveden je u stanicu te se mu tamo izvadili krv kako bi na taj način otkrili kakvo je pravo stanje. [13][14].

## [uredi] Neostvareni projekti

Murray je navodno odbio mnogo ponuda za razne filmove, kod nekih se nije javljao natrag a kod trećih jednostavno nije dobio ulogu. Bio je predviđen za glavnu ulogu u komediji "Životinjsko bratstvo" 1978., ali ju je dobio John Belushi. U 80-ima je odbio ulogu za fantastičnu komediju "Splash!" koju je dobio Tom Hanks, komediju "Legal Eagles" koju je režirao Ivan Reitman ( redatelj njegovog najvećeg hita, "Istjerivači duhova" ), komediju "Policajac iz dječjeg vrtića"[15], horor satiru "Vještice sa Eastwicka" koju je dobio Jack Nicholson te navodno čak i glavnu ulogu za film "Batman" [16] Tima Burtona, prije nego što je Tim Burton izabrao drugog glumca, Michaela Keatona.

U 90-ima je Murray također pokazao da je vrlo izbirljiv u odabiru filmova u kojima bi trebao glumiti. Navodno je bio u planu da glumi odvjetnika Toma Hanksa u filmu "Philadelphia" [17] ali je tu ulogu na kraju ipak dobio Denzel Washington, a glavnu ulogu u iznimno popularnoj tragikomediji "Forrest Gump", za koju je bio u pregovorima, je dobio Tom Hanks. Daljne odbijene uloge bile su u filmovima "Narod protiv Larrya Flynta", "Monsters Inc.", "Lignja i kit" a komedija "Press your luck" nikada nije ni realizirana. 2006. je, zbog svojeg odmora od karijere, odbio ulogu ujaka Franka u filmu "Mala Miss Amerike"[18].

## [uredi] Zanimljivosti

Eric Clapton i Bill Murray 2007. na Crossroads Guitar Festivalu

- Tri Murrayjeva brata su također glumci: Joel Murray, John Murray i Brian-Doyle Murray. Svi zajedno su nastupili u komediji "Božićni duhovi" 1988[19].
- Obožava golf.
- Veliki je obožavatelj Chicago Cubs tima i Michaela Jordana te je stoga i prihvatio malu ulogu u filmu "Space Jam" i u dokumentarcima o Jordanu.
- Njegova djeca su: Homer (1982.), Luke (1985.), Cal (1993.), Jackson (1995.), Cooper (1996.) i Lincoln (2001.). Homer Murray je imao malu cameo ulogu u njegovom filmu "Slomljeno cvijeće"[20].
- Bio je prvi gost u emisiji koju je vodio David Letterman 1982.
- Od 2000-ih nema agenta, nego sve potencijalne ponude za filmove uzima preko telefona.
- Murray je jedan od samo tri američka glumca koji su nominirani za Oscara za ulogu u filmu koji se odigrava na teritoriju Japana (za film "Izgubljeni u prijevodu"). Ostala dva su Marlon Brando i Red Buttons za film "Sayonara".
- Dok je snimao sekvencu tučnjave u filmu "Jedna žena, dva muškarca", slučajno je slomio nos Roberta De Nira[21].
- Bio je voditelj humanitarnog "Croassroads Guitar Festivala" 2007. Erica Claptona u Bridgeviewu, kojeg je započeo sviranjem pjesme "Gloria" na gitari jer je to "jedina pjesma koju zna svirati". Kasnije je nastupio i u perikama i izazvao oduševljenje publike[22][23].

## [uredi] Filmografija

Plakat filma "Beskrajni dan"

- 1976. Sljedeča postaja, Greenwich Village
- 1978. The Rutles
- 1979. Ludosti u kampu
- 1980. Golf klub
- 1981. Narednik će poludjeti
- 1982. Tootsie
- 1984. Na oštrici britve
- 1984. Istjerivači duhova; nominacija za Zlatni globus
- 1986. Mala trgovina užasa
- 1988. Božićni duhovi; nominacija za nagradu Saturn
- 1989. Istjerivači duhova 2
- 1990. Brza promjena
- 1991. Što ćemo sa Bobom?
- 1993. Beskrajni dan; nominacija za nagradu Saturn
- 1993. Jedna žena, dva muškarca
- 1994. Ed Wood
- 1996. Kralj svih glavonja
- 1996. Space Jam
- 1998. Divlja igra
- 1999. Tajkun iz Rushmorea; nominacija za Zlatni globus
- 2000. Charliejevi anđeli
- 2001. Osmoza Jones
- 2001. Sve se vrti oko seksa
- 2001. Obitelj čudaka
- 2003. Izgubljeni u prijevodu ; osvojen Zlatni globus i BAFTA, nominacija za Oscara
- 2004. Panika pod morem
- 2004. Garfield
- 2005. Slomljeno cvijeće
- 2005. Izgubljeni grad
- 2007. Darjeeling limited
- 2008. Grad žara (najavljeno)

## [uredi] Izvori

1. ↑ Ancestry.com - Famoustree, Bill Murray
2. ↑ Archive salon.com, Bill Murray
3. ↑ Notable Names Database, Bill Murray
4. ↑ IMDb.com - "Razor's Edge" (1984), Trivia
5. ↑ Harold Ramis A. V. Club interview
6. ↑ Annals of Hollywood - The New Yorker
7. ↑ IMDb.com - "Rushmore", Trivia
8. ↑ Ebert and Roeper - Top 10 Lists 2000 - 2006
9. ↑ Contactmusic.com - Murray upset at Oscar result
10. ↑ Popstarpuls.com - Bill Murray biography
11. ↑ Net.hr - vijesti - 2007/06/12 - Bill Murray u filmu "City of Ember"
12. ↑ IMDb.com, Bill Murray, Trivia
13. ↑ The Guardian - Murray tested for drunk driving in a golf cart
14. ↑ Stockholm golf cart caper
15. ↑ IMDb.com - "Kindergarten Cop", Trivia
16. ↑ IMDb.com - "Batman" (1989), Trivia
17. ↑ IMDb.com - "Philadelphia", Trivia
18. ↑ IMDb.com - "Little Miss Sunshine", Trivia
19. ↑ IMDb.com - "Scrooged", trivia
20. ↑ IMDb.com - "Broken Flowers", trivia
21. ↑ IMDb.com, Bill Murray, Trivia
22. ↑ Live Wire - "Crossroads Guitar Festival - Murray Moments"
23. ↑ Crossroads Guitar Festival 2007

## [uredi] Vanjske poveznice

U Wikimedijinu spremniku nalazi se još materijala na temu:
Bill Murray

- IMDb profil
- Bill Murray centrala
- Filmski.net
- Celebritywonder.com
- Intervju
- Starpulse.com
- Bill Murray posjetio Giantse
- BBC članak
- Fan site
- USA Today članak; Murray na studentskoj zabavi u Škotskoj

Dobavljeno iz "http://hr.wikipedia.org../../../b/i/l/Bill_Murray_2a04.html"

Posebno:Categories: Američki filmski glumci | Američki filmski scenaristi | Dobitnici Zlatnog globusa | Dobitnici BAFTA-e | Dobitnici Emmyja

##### Views

- Članak
- Razgovor
- Trenutna inačica

##### Traži

##### Drugi jezici

- Български
- Bosanski
- Česky
- Dansk
- Deutsch
- English
- Esperanto
- Español
- Suomi
- Français
- Gaeilge
- עברית
- Italiano
- 日本語
- Nederlands
- ‪Norsk (nynorsk)‬
- ‪Norsk (bokmål)‬
- Polski
- Português
- Русский
- Shqip
- Svenska